|  |  |  |  |
| --- | --- | --- | --- |
|  | |  | |
|  | |
|  | |
|  | |
|  | |
|  | | | |
|  | | **R O Z D E Ľ O V N Í K** | |
|
|
|
|  | |
| **Váš list číslo/zo dňa** | **Evidenčné číslo** | **Vybavuje** | **Dátum** |
|  |  | JUDr. Almanová | 7. 2. 2024 |
|  |  |  |  |

**Vysvetlenie INFORMáCIí I.**

Predmet zákazky s názvom **„Rekonštrukcia mosta ev. č. R1-018 Váhovce, pravý most“.**

Oznámenie o  vyhlásení verejného obstarávania bolo uverejnené v Úradnom vestníku Európskej únie č. 23/2024 zo dňa 01.02.2024 pod označením 67846-2024 (ďalej len „Oznámenie“).

Verejný obstarávateľ Vám podľa § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) poskytuje na základe otázok záujemcu nasledovné informácie:

(Pozn.: verejný obstarávateľ obsahovo ani významovo neupravoval otázky záujemcov.)

**Otázka č. 1:**

*„Táto otázka sa týka bodu 2.1 Zmluvy o dielo (ZOD) a to dôvodov na predĺženie Celkovej lehoty vykonania Diela.*

*V bode 2.6 ZOD sú uvedené dôvody na predĺženie Celkovej lehoty vykonania Diela, ktoré nezapríčinil Zhotoviteľ, avšak ide iba* ***o možnosti*** *predĺženia Celkovej lehoty vykonania Diela a to* ***len so súhlasom Objednávateľa****. Podľa tohto znenia ZOD nemá Zhotoviteľ nárok na predĺženie Celkovej lehoty vykonania Diela aj napriek tomu, že ide o objektívne skutočnosti.*

*Tieto ustanovenia považujeme za neprimerané, pretože Zhotoviteľ takto nesie riziko udalostí, ktoré nemôže ovplyvniť. Objednávateľ podľa tohto znenia totiž nie je povinný udeliť súhlas na predĺženie Celkovej lehoty vykonania Diela. Zhotoviteľ by mal mať nárok na jej predĺženie. NDS štandardne uplatňuje zmluvné podmienky FIDIC, ktoré dávajú Zhotoviteľovi takéto nároky a to na oveľa väčších projektoch. Upozorňujeme, že nárok nepodlieha súhlasu Objednávateľa, ale len jeho kontrolnému procesu.*

*Sme si vedomí skutočnosti, že NDS má podľa súťažných podkladov záujem na čo najskoršej oprave tohto mosta, ktorá sa má podľa súťažných podkladov vykonať v jednom kalendárom roku. Napriek tomu Zhotoviteľ nemôže byť sankcionovaný za ním neovplyvniteľné udalosti v bode 2.6 ZOD, napr. ak kvôli klimatickým podmienkam nebude možné vykonávať práce, pretože by tým boli porušené technické normy a štandardy.*

*Žiadame o úpravu bodu 2.6 ZOD tak, aby Zhotoviteľ mal* ***nárok*** *na predĺženie Celkovej lehoty vykonania Diela. Podmienka udelenia súhlasu Objednávateľa by mala byť odstránená, a predĺženie Celkovej lehoty vykonania Diela by mal vyhodnocovať technický dozor tak, ako je to na iných projektoch NDS. Tým si Objednávateľ zachová kontrolu nad predĺžením Celkovej lehoty vykonania Diela.*

*Tiež si dovoľujeme požiadať o doplnenie bodu 2.6 ZOD o zmenu projektovej dokumentácie a zmenu technických noriem ako dôvodov na predĺženie Celkovej lehoty vykonania Diela.*

***Otázka č. 1a: Upraví Verejný obstarávateľ bod 2.6 ZOD tak, aby Zhotoviteľ mal nárok na predĺženie Celkovej lehoty vykonania Diela?“***

**Odpoveď verejného obstarávateľa:**

Nie. Verejný obstarávateľ má za to, že znenie zmluvy jasne upravuje podmienky predĺženia Celkovej lehoty vykonania Diela. Je v záujme objednávateľa čo najskôr a v požadovanej kvalite mať zhotovené Dielo. Počas opravy mosta musí objednávateľ pristúpiť k obmedzeniu dopravy – k čiastočnej uzávierke, ktorú mu vydáva príslušný cestný orgán, v tomto prípade MD SR. Oproti stavbám, ktoré spomína záujemca nie je možné svojvoľne predlžovať termín vykonania diela práve preto, že je naviazaný na lehotu obmedzenia dopravy. Pri predĺžení uzávierky musí objednávateľ poskytnúť príslušnému cestnému orgánu také odôvodnenie, ktoré bude nespochybniteľné. Verejný obstarávateľ trvá na svojej podmienke, že k predĺženiu vykonania Diela môže prísť až po odsúhlasení Objednávateľom.

Čo sa týka obmedzenia vykonávania prác kvôli klimatickým podmienkam tak verejný obstarávateľ má za to, že s klimatickými zmenami v rámci ročných období záujemca uvažuje pri predkladaní ponuky. Záujemca musí byť pripravený kapacitne a materiálovo na úspešné zrealizovanie Diela v zmysle SP a to musí zohľadniť vo svojej cenovej ponuke - Príloha č. 1 k časti B.2 - Výkaz výmer.;

***„Otázka č. 1b: Doplní Verejný obstarávateľ do bodu 2.6 zmenu projektovej dokumentácie a zmenu technických noriem ako dôvody na predĺženie Celkovej lehoty vykonania Diela?“***

**Odpoveď verejného obstarávateľa:**

K časti žiadosti „o doplnenie bodu 2.6 Zmluvy o dielo o zmenu projektovej dokumentácie a zmenu technických noriem ako dôvodov na predĺženie Celkovej lehoty vykonania Diela“ verejný obstarávateľ ozrejmuje, že táto skutočnosť je pokrytá v bode 2.6.2 „zmena technického riešenia zo strany Objednávateľa“ a v bode 2.6.3 „zásah orgánu verejnej správy, ktorému Zhotoviteľ nemohol zabrániť ani pri vynaložení náležitej odbornej starostlivosti alebo všetkého úsilia, ktoré možno od neho požadovať.“

Zároveň dávame do pozornosti B.1 Opis predmetu zákazky bod 2. „Rozsah predmetu zákazky:

Stavebné práce budú vykonávané v rozsahu a v zmysle projektovej dokumentácie, súťažných podkladov a v kvalite požadovanej **v zmysle TKP, noriem a predpisov platných v čase predkladania ponuky**. TKP, TP sú dostupné na stránke [www.ssc.sk](http://www.ssc.sk)....“;

**Otázka č. 2:**

*„Táto otázka sa týka bodu 2.8 Zmluvy o dielo (ZOD) a to prerušenia vykonávania Diela z dôvodu Prekážok.*

*V tomto bode sú ustanovené skryté a objektívne prekážky, ktoré Zhotoviteľ nemohol predvídať a znemožňujú mu vykonávanie Diela, čím dôjde k prerušeniu prác. Podľa bodu 2.8 ZOD toto prerušenie prác nemá vplyv na cenu za vykonanie Diela podľa Čl. III Zmluvy.*

*Máme za to, že Zhotoviteľovi by z dôvodu týchto Prekážok (definícia bodu 2.8 ZOD) mali byť zo strany Objednávateľa uhradené náklady, ktoré mu vzniknú v dôsledky prerušenia prác. Ide totiž o Zhotoviteľom nezavinené, nepredvídateľné a neprekonateľné prekážky, teda za tie nezodpovedá.*

***Otázka č. 2: Upraví Verejný obstarávateľ bod 2.8 ZOD tak, aby Zhotoviteľovi boli zo strany Objednávateľa uhradené náklady z dôvodu prerušenia prác v dôsledku Prekážok (definícia bodu 2.8 ZOD)?“***

**Odpoveď verejného obstarávateľa:**

Verejný obstarávateľ má za to, že v prípade ak vzniknú naviac práce uplatňujú sa body 1.3, 3.1, 3.2, 3.3 a 8.7.

Čo sa týka obmedzenia vykonávania prác kvôli klimatickým podmienkam tak verejný obstarávateľ má za to, že s klimatickými zmenami v rámci ročných období záujemca počíta pri predkladaní ponuky. Záujemca musí byť pripravený kapacitne a materiálovo na úspešné zrealizovanie Diela v zmysle súťažných podkladov a to musí zohľadniť vo svojej cenovej ponuke - Príloha č. 1 k časti B.2 - Výkaz výmer.

**Otázka č. 3:**

*„Táto otázka sa týka bodov 1.3 a 8.5 Zmluvy o dielo (ZOD) a to upozornenia na potrebu vykonania naviac prác alebo nových prác.*

*Podľa týchto bodov je Zhotoviteľ povinný upozorniť Objednávateľa* ***písomne*** *na výskyt potreby vykonania naviac alebo nových prác.*

***Otázka č. 3: Má Verejný obstarávateľ na mysli zápis v stavebnom denníku podľa bodov 1.3 a 8.5 ZOD?“***

**Odpoveď verejného obstarávateľa:**

Verejný obstarávateľ má na mysli stavebný denník a taktiež bod 15.1 Zmluvy o dielo.

**Otázka č. 4:**

*„Táto otázka sa týka bodu 9.3 Zmluvy o dielo (ZOD) a to zmeny subdodávateľa.*

*Podľa tohto ustanovenia je zmena subdodávateľa možná len písomným dodatkom k ZOD.*

*Takúto formu zmeny považujeme za neefektívnu a neúčelnú. Administrovanie dodatku bežne trvá dlhší čas. Na zmenu subdodávateľa postačuje výmena listov medzi Zhotoviteľom a technickým dozorom Objednávateľa. Ak technický dozor udelí súhlas, tak by mala byť zmena subdodávateľa účinná udelením tohto súhlasu.*

***Otázka č. 4: Upraví Verejný obstarávateľ bod 9.3 ZOD tak, aby zmena subdodávateľa bola možná písomným súhlasom technického dozoru Objednávateľa?“***

**Odpoveď verejného obstarávateľa:**

Zmenou subdodávateľa dochádza k zmene prílohy č. 5, ktorá tvorí neoddeliteľnú súčasť Zmluvy o dielo. Ide o zmenu Zmluvy o dielo, ktorá podlieha uzatvoreniu písomného priebežne očíslovaného dodatku v zmysle Článku XVI bod 16.4 Zmluvy o dielo.

**Otázka č. 5:**

*„Táto otázka sa týka bodu 2.3 Zmluvy o dielo (ZOD) a to posunu termínu začatia stavebných prác.*

*Podľa tohto ustanovenia môže Objednávateľ posunúť termín začatia stavebných prác z dôvodu, že príslušný cestný orgán nepovolí uzávierku cesty v období požadovanom Objednávateľom. Zhotoviteľ však nemá mať žiadne nároky z dôvodu tohto posunu termínu začatia stavebných prác.*

*Zhotoviteľ nemá žiaden vplyv na toto Objednávateľom požadované obdobie, a ani na schválenie alebo neschválenie uzávierky cesty cestným správnym orgánom. Napriek tomu má následky tejto udalosti podľa ZOD niesť Zhotoviteľ. Zhotoviteľovi totiž môžu oprávnene vzniknúť náklady z dôvodu takéhoto posunu času. Zhotoviteľ totiž musí zabezpečiť pripravenosť kapacít na začatie vykonávania Diela.*

*Máme za to, že je toto ustanovenie neprimerané. Objednávateľ by mal v záujme efektívnosti verejného obstarávania zabezpečiť včas a vopred súhlas cestného správneho orgánu na uzávierku cesty, keďže je to jeho povinnosť podľa súťažných podkladov. V čase podpisu ZOD už musí byť jasný dátum začatia stavebných prác, keďže Zhotoviteľ musí zabezpečiť pripravenosť a nasadenie kapacít. Navrhujeme Verejnému obstarávateľovi, aby zabezpečil súhlas na uzávierku cesty napr. v čase vyhlásenia úspešného uchádzača, aby mu následne vedel jednoznačne oznámiť dátum začatia prác, inak by Zhotoviteľ mal mať nárok na náhradu nákladov z dôvodu posunu termínu začatia prác.*

***Otázka č. 5: Upraví Verejný obstarávateľ bod 2.3 ZOD tak, aby Zhotoviteľ mal nárok na náhradu nákladov z dôvodu posunu termínu začatia prác?“***

**Odpoveď verejného obstarávateľa:**

Súčasťou žiadosti o uzávierku sú údaje ako: presný termín uzávierky, údaje o zhotoviteľovi, pracovník zhotoviteľa zodpovedný za zabezpečenie prác a ako príloha o. i. harmonogram prác a vyhlásenie zhotoviteľa o pripravenosti na realizáciu prác. V zmysle uvedeného nie je možné požiadať o uzávierku s predstihom ako to navrhuje záujemca.

Na základe vyššie uvedených skutočností, verejný obstarávateľ nedokáže ovplyvniť či príslušný cestný správny orgán povolí realizáciu stavebných prác podľa predloženého harmonogramu prác a verejný obstarávateľ trvá na znení Zmluvy o dielo.

**Otázka č. 6:**

*„Táto otázka sa týka bodu 2.15 Zmluvy o dielo (ZOD) a to vykonávania Diela 24 hodín denne 7 dní v týždni.*

*Z tohto znenia vyplýva, že Objednávateľ požaduje* ***neustále*** *vykonávanie prác v každej jednej hodine, ako aj v nočných hodinách.*

*„Harmonogram postupu a trvania prác“ vypracúva sám Zhotoviteľ. Zo súťažných podkladov, ani zo ZOD, nie je zrejmé, či je Zhotoviteľ povinný vykonávať práce v nočných hodinách (24 hodín denne) aj vtedy, ak podľa ním vypracovaného „Harmonogramu postupu a trvania prác“ dodrží Celkovú lehotu vykonania Diela aj bez nočných prác.*

*Ak Verejný obstarávateľ aj v tomto prípade trvá na vykonávaní prác v nočných hodinách, tak žiadame o stanovenie požadovaného rozsahu prác v nočných hodinách.*

***Otázka č. 6a: Je Zhotoviteľ povinný vykonávať práce 24 hodín denne aj vtedy, ak podľa ním vypracovaného „Harmonogramu postupu a trvania prác“ dodrží Celkovú lehotu vykonania Diela aj bez vykonávania prác 24 hodín denne?“***

**Odpoveď verejného obstarávateľa:**

Verejný obstarávateľ má za to, že lehota obmedzenia dopravy a zároveň celková lehota na vykonanie Diela určená verejným obstarávateľom je realizovateľná v prípade, že je vykonávanie Diela realizované 24 hodín 7 dní v týždni so zohľadnením technologických prestávok. Zvlášť na tomto moste, kedy obmedzenie dopravy spôsobí nemalé komplikácie ako tranzitnej, tak aj miestnej doprave je nevyhnutné, aby bol v plnej miere uplatnený bod 2.16 s dôrazom na „...ktoré si vyžadujú obmedzenie dopravy vykoná počas obmedzenia dopravy **v lehote maximálne**...“. T. j. lehota obmedzenia dopravy ako aj vykonania Diela je maximálna možná a je veľmi želateľné, aby bola ešte kratšia a čo najkratšie možné obmedzenia dopravy. Taktiež pri uplatnení prác 24 hodín 7 dní v týždni je možné nasadiť pracovné kapacity tak, aby sa vysporiadal zhotoviteľ s prestojmi ovplyvnenými klimatickými podmienkami. Verejný obstarávateľ trvá na znení zmluvy o dielo.

***„Otázka č. 6b: Ak áno, stanoví Verejný obstarávateľ ním požadovaný rozsah prác počas nočných hodín?“***

**Odpoveď verejného obstarávateľa:**

Nie.

**Otázka č. 7:**

*„Táto otázka sa týka bodu 5.6 Zmluvy o dielo (ZOD) a to spôsobu uvoľnenia Zádržného.*

*Podľa tohto ustanovenia bude Zhotoviteľovi zaplatené Zádržné až po uplynutí záručnej doby v dĺžke 5 rokov od odovzdania Diela.*

*Chceme požiadať Verejného obstarávateľa o doplnenie práva Zhotoviteľa na zámenu Zádržného za bankovú záruku vo výške Zádržného a to po odovzdaní a prevzatí Diela. Zámenu Zádržného za bankovú záruku uplatňuje NDS vo všeobecnosti na podstatne väčších projektoch, kde je suma Zádržného aj 10 alebo 20-krát vyššia. Nevidíme dôvod, aby pri tejto menšej zákazke neexistovala takáto možnosť.*

*Vyplatenie Zádržného až po 5 rokoch od odovzdania Diela má pre Zhotoviteľa značne negatívny vplyv na ekonomické ukazovatele, napr. cash-flow. Takisto je dôležité, že za 5 rokov inflácie značne klesá hodnota peňazí, a preto suma 240.000,- EUR (5% Zádržné z PHZ) bude mať pre Zhotoviteľa nižšiu hodnotu o 5 rokov, ako po odovzdaní Diela.*

***Otázka č. 7: Doplní Verejný obstarávateľ do bodu 5.6 ZOD právo Zhotoviteľa nahradiť Zádržné bankovou zárukou po odovzdaní a prevzatí Diela?“***

**Odpoveď verejného obstarávateľa:**

Nie. Verejný obstarávateľ trvá na znení v súťažných podkladoch a teda z každej fakturovanej sumy za vykonané práce (Dielo), predstavujúcej časť z ceny za vykonanie Diela bez DPH uvedenej v Čl. III bod 3.1 Zmluvy o dielo, zadrží Objednávateľ 5% (päť percent) (ďalej len „Zádržné“)“

**Otázka č. 8:**

*„Táto otázka sa týka bodov 14.7 a 14.8 Zmluvy o dielo (ZOD) a to vypovedania ZOD Objednávateľom bez udania dôvodu.*

*Toto ustanovenie považujeme za neúčelné a neprimerané. Pre Objednávateľa nemá ekonomický význam ukončiť opravu mosta počas priebehu a to hlavne bez udania dôvodu. Objednávateľovi by tak zostal most v stave, v akom sa nedá riadne užívať, a nebola by možná riadna premávka v oboch smeroch. Iná by bola situácia, ak by Objednávateľ odstúpil od ZOD kvôli porušeniam ZOD zo strany Zhotoviteľa. Tu však ide o bezdôvodné ukončenie ZOD.*

*Na druhej strane, Zhotoviteľ pri tomto bezdôvodnom ukončení ZOD, ktoré nezapríčinil, nemá nárok na primeranú kompenzáciu, napr. vynaložené náklady na pripravený materiál a kapacity v rozsahu, v akom ešte nedošlo k vykonaniu prác, ušlý zisk, a pod. Objednávateľ totiž podľa bodu 14.8 ZOD uhradí Zhotoviteľovi len práce vykonané ku dňu uplynutia výpovednej lehoty.*

***Otázka č. 8: Odstráni Verejný obstarávateľ body 14.7 a 14.8 ZOD?“***

**Odpoveď verejného obstarávateľa:**

Ide o štandardné ustanovenie v zmluvách verejného obstarávateľa, ktoré nie je v rozpore s právnymi predpismi. Verejný obstarávateľ trvá na znení Zmluvy o dielo.

**Otázka č. 9:**

*„Táto otázka sa týka bodov 2.1 a 2.4 Zmluvy o dielo (ZOD) a to spôsobu stanovenia dátumu začatia realizácie prác na Diele / dátumu začatia stavebných prác.*

*Podľa bodu 2.1 ZOD Objednávateľ oznámi Zhotoviteľovi dátum začatia realizácie prác na Diele a Zhotoviteľ je povinný do 5 pracovných dní predložiť Harmonogram prác. V tomto bode nie je použitý výraz „dátum začatia vykonávania Diela“. Zhotoviteľ môže byť viazaný lehotou podľa ZOD len ak je ZOD už uzavretá a účinná.*

*Podľa bodu 2.4 ZOD Objednávateľ odovzdá Zhotoviteľovi Stavenisko minimálne 5 pracovných dní pred dňom začatia vykonávania Diela. Deň začatia vykonávania Diela má byť podľa tohto bodu 2.4 ZOD v súlade s Harmonogramom prác. V tomto bode nie je použitý výraz „dátum začatia realizácie prác na Diele“.*

*Vzhľadom na použitie rozdielnych výrazov v bodoch 2.1 a 2.4 ZOD chceme požiadať Verejného obstarávateľa o potvrdenie významu týchto bodov a to tak, že:*

*1. Objednávateľ po účinnosti ZOD stanoví dátum začatia vykonávania Diela;*

*2. Zhotoviteľ podľa toho upraví Harmonogram prác;*

*3. Objednávateľ podľa tohto upraveného Harmonogramu prác odovzdá Zhotoviteľovi Stavenisko minimálne 5 pracovných dní pred dátumom začatia vykonávania Diela.*

***Otázka č. 9: Môže Verejný obstarávateľ potvrdiť vyššie uvedený význam bodov 2.1 a 2.4 ZOD?“***

**Odpoveď verejného obstarávateľa:**

Áno, verejný obstarávateľ potvrdzuje vyššie uvedený význam bodov 2.1 a 2.4 Zmluvy o dielo. Plnenie Zmluvy o dielo podľa týchto bodov sa uskutoční po vzájomnej dohode medzi zhotoviteľom a objednávateľom.

**Otázka č. 10:**

*„Táto otázka sa týka bodu 10.7 Zmluvy o dielo (ZOD) a to stavebného denníka s rekapituláciou výmer.*

*V tomto ustanovení je totiž uvedené, že Zhotoviteľ musí k Preberaciemu protokolu predložiť stavebný denník aj s rekapituláciou výmer. Takáto rekapitulácia by mala byť súčasťou DSRS odovzdávaná, ktorá je tiež odovzdávaná k Preberaciemu protokolu. Preto sa táto požiadavka javí ako nadbytočná.*

***Otázka č. 10: Odstráni Verejný obstarávateľ z bodu 10.7 ZOD znenie „s rekapituláciou výmer“?“***

**Odpoveď verejného obstarávateľa:**

Verejný obstarávateľ nemá výhrady k navrhovanej úprave znenia bodu 10.7 Zmluvy o dielo. Čl. X bod 10.7 Zmluvy o dielo sa mení znie z:

10.7 Najneskôr ku dňu podpisu Preberacieho protokolu je Zhotoviteľ povinný odovzdať Objednávateľovi kompletnú Správu o hodnotení kvality stavebných prác v 2 (dvoch) vyhotoveniach, stavebný denník s rekapituláciou výmer v 1 (jednom) vyhotovení a dokumentáciu skutočného realizovania stavby (DSRS) v 3 (troch) vyhotoveniach a komplet dokumentáciu predloženú k preberaniu Diela v 1 (jednom) vyhotovení, vrátane dokumentácie skutočného realizovania stavby (DSRS) v digitálnej forme na USB nosiči.

na:

10.7 Najneskôr ku dňu podpisu Preberacieho protokolu je Zhotoviteľ povinný odovzdať Objednávateľovi kompletnú Správu o hodnotení kvality stavebných prác (Elaborát kvality) v 2 (dvoch) vyhotoveniach, stavebný denník v 1 (jednom) vyhotovení a dokumentáciu skutočného realizovania stavby (DSRS) v 3 (troch) vyhotoveniach + 1 x v digitálnej forme na USB nosiči.

**Otázka č. 11:**

*„Táto otázka sa týka vzoru plnomocenstva na odovzdanie kovového odpadu, ktorý je súčasťou súťažných podkladov ako dokument Príloha 4 k časti B3.*

*Vo vzore sú uvedené zjavne nesprávne údaje, ktoré sa netýkajú tejto zákazky, a to nasledujúce odseky:*

*„Splnomocnenie reg. zn. NDS: PP/2023/ nadobúda platnosť dňom podpísania plnomocenstva zástupcami štatutárneho orgánu Splnomocniteľa a je ohraničené do doby platnosti a účinnosti* ***Rámcovej dohody****, ak predtým nedôjde k jeho zániku, zmene alebo doplneniu.*

*Plnomocenstvo zaniká aj ukončením* ***pracovného pomeru*** *alebo skončením* ***výkonu funkcie*** *oprávneného konať v mene spoločnosti ..........................“*

*Výsledkom tohto verejného obstarávania nebude uzavretie rámcovej dohody a Zhotoviteľ nebude v pracovnom pomere vo vzťahu k NDS, ani nebude vykonávať funkciu v NDS.*

***Otázka č. 11: Opraví Verejný obstarávateľ vzor plnomocenstva (B3.4) v zmysle vyššie uvedeného?“***

**Odpoveď verejného obstarávateľa:**

Verejný obstarávateľ upraví vzor plnomocenstva a to v prvej spomínanej časti (slovné spojenie „Rámcovej dohody“ sa mení na „Zmluvy o dielo“). Druhá časť vzoru plnomocenstva sa nemení, pretože splnomocnenie dostane konkrétny zamestnanec zhotoviteľa.

S pozdravom

**Mgr. Zuzana Malček**  
vedúca odboru verejného obstarávania